崔象之過西軒以詩見貺依韵答賦
作者：韓維
朝代：宋

paragraphs: 春陽入我圃，窗戶弄喧景。
幽池明可鑒，翠竹列如屏。
折枯呈紫莖，掊墳見紅穎。
端居閱時序，人事謝參省。
生才不濟世，不如守閭井。
聊慕莊氏說，處陰以休影。
興來讀我書，興盡煮吾茗。
崔侯乃同好，每見輒自警。
守道心常晏，感時嘆屢永。
邊隅事未寧，豪俊當馳騁。
西麾覆妖巢，北指斷凶頸。
既非二者任，且復安吾靜。